አፈ ጉባዔ አባዱላ ገመዳ ሥራ ጀመሩ
የሕዝቤ ክብር በመነካቱ አሁን ባለሁበት ደረጃ ሥራዬን ለመቀጠል የማያስችሉኝ ሁኔታዎች ስላሉና ፍላጎቱም ስለሌለኝ በማለት ከአፈ ጉባዔነታቸው ለመነሳት ለኢሕአዴግና ለኦሮሞ ሕዝብ ዴሞክራሲያዊ ድርጅት (ኦሕዴድ) መልቀቂያ ያስገቡት አቶ አባዱላ ገመዳ፣ ዛሬ ታኅሳስ 26 ቀን 2010 ዓ.ም. መደበኛ የፓርላማ አፈ ጉባዔነት ሥራቸውን ጀምረዋል፡፡በፓርላማው በተለያዩ የአገሪቱ ክፍሎች የተነሱና ያልተፈቱ ግጭቶችን ለማጣራት የተቋቋመው ግብረ ኃይል ሪፖርቱን ሲያቀርብ፣ አፈ ጉባዔው የፓርላማውን ስብሰባ እየመሩ እንደሆነ ለማወቅ ተችሏል፡፡ ግብረ ኃይሉ የሚያቀርበው ሪፖርት ላይ ምላሽ ለመስጠት የብሔራዊ የአደጋ ሥጋት ሥራ አመራር ኮሚሽን ኮሚሽነሩ አቶ ምትኩ ካሳ ይገኛሉ፡፡አፈ ጉባዔ አባዱላ የሥራ መልቀቂያቸውን ከወራት በፊት ካስገቡ በኋላ መረጃው በሚዲያ በመውጣቱ፣ አፈ ጉባዔው በቴሌቪዥን ስላስገቡት መልቀቂያ አጭር መግለጫ መስጠታቸው ይታወሳል፡፡ ከዚያም ከሁለት ወራት በፊት ጠቅላይ ሚኒስትር ኃይለ ማርያም ደሳለኝ በጽሕፈት ቤታቸው ለጋዜጠኞች መግለጫ በሰጡበት ወቅት፣ አፈ ጉባዔ አባዱላ ከአፈ ጉባዔነት ለመልቀቅ ጥያቄ ስለማቅረባቸው በቴሌቪዥን ወጥተው መናገራቸው ስህተት መሆኑን መግለጻቸው ይታወሳል፡፡ ጠቅላይ ሚኒስትሩ ይህን የተናገሩት ከሪፖርተር በኢሕአዴግ ውስጥ ስላለ ዴሞክራሲያዊ ማዕከላዊነት ጥያቄ ቀርቦላቸው በሰጡት ምላሽ መሆኑን መዘገባችን ይታወሳል፡፡